REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/242-14

5. septembar 2014. godine

B e o g r a d

Odbor za poljoprivredu, šumarstvo i vodoprivredu je na sednici održanoj 04.09.2014. godine, razmatrao informacije: aktuelna situacija u poljoprivredi nakon sankcija uvedenih od strane Ruske Federacije; aktuelna situacija u oblasti veterine s predlozima za rešenja; razmatranje podrške realizaciji investicionih projekata u oblasti poljoprivrede u Republici Srbiji; inicijativa u vezi poziva delegaciji Odbora za poljoprivredu Ruske Dume za posetu NSRS vezano za saradnju u oblasti poljoprivrede; zaključak o Kompenzacionom fondu; inicijativa za izmenu i dopunu određenih zakona, uredbi i Pravilnika koji regulišu oblast dobrobiti životinja i sakupljanja šumskih plodova, a na osnovu člana 56. stav 1, alineja 3 donosi:

Z A K Lj U Č A K

I

1. Odbor u vezi trgovine sa Ruskom Federacijom pozdravlja napore svih organa, organizacija i pojedinaca i preporučuje Vladi Republike Srbije, Ministarstvu poljoprivrede i zaštite životne sredine, da po pitanju sankcija koje je Ruska Federacija uvela EU, i nekim drugim državama, da pojačaju napore u saradnji sa Carinskim savezom i Rusijom, te da se pristupi oživljavanju povrtarstva, voćarstva, stočarstva, a u okviru njega živinarstva i svinjarstva, te stimuliše nabavka priplodne stoke i materijala radi ofanzivnijeg razvoja stočarstva, te da sa drugim Ministarstvima radi na dizanju prerade na viši nivo.
2. Odbor se zahvaljuje Vladi Republike Srbije, Ministarstvima, drugim organima, organizacijama i pojedincima na naporima koji se, posle dugo vremena, ulažu u obnovu i razvoj poljoprivredne proizvodnje i prerade.

II

1. Odbor preporučuje Vladi Republike Srbije, Ministarstvu privrede i Ministarstvu poljoprivrede i zaštite životne sredine da se POD HITNO sa liste za privatizaciju skine Veterinarska stanica Bujanovac, koja je nadležna za veterinu na teritoriji Bujanovca i Preševa. Odbor preporučuje da se u skladu sa članom 15. Zakona o veterini, Veterinarska stanica Bujanovac proglasi u javnu veterinarsku stanicu Bujanovac, kao javnu službu. Odbor upozorava Vladu Republike Srbije i Ministarstva da ukoliko se ovo ne učini, a radi se o kritičnom području, i VS Bujanovac privatizuje, preti opasnost da VS Bujanovac, preraste u ozbiljan instrument šverca u oblasti stočarstva i trgovinom mesa.
2. Odbor, na zahtev stručnjaka, iz Akademije veterinarske medicine, koji su se obratili i predsedniku Vlade Republike Srbije, Ministarstvu poljoprivrede preporučuje da se ispitaju mogućnosti da se u vezi Odluke o obrazovanju Radne grupe za analizu stanja i predlaganje mera za unapređenje kvaliteta sirovog mleka, sastav Radne grupe proširi sa:

* Prof dr. Vera Katić, redovni profesor Fakulteta veterinarske medicine u Beogradu na predmetu Higijena mleka ( predsednik Udruženja veterinara Srbije za bezbednost hrane pri Veterinarskoj komori Srbije; predstavnik VKS u Evropskoj federaciji veterinara – Selekcija za higijenu ( FVE-UEVH); predstavnik Republike Srbije u Savetodavnom forumu Evropske agencije za bezbednost hrane ( Advisory Forum European Food Safety Authority- AF EFSA );

- Prof dr. Stanko Boboš, redovni profesor Poljoprivrednog fakulteta u Novom Sadu – Departman za veterinarsku medicinu na predmetima Higijena mleka i Bolesti goveda ( redovni član Ukrajinske akademije poljoprivrednih nauka; redovni član Akademije veterinarske medicine, Srpsko veterinarsko društvo ).

1. Odbor od Ministarstva poljoprivrede, zbog pritužbi, traži podatke o svim putovanjima, troškovima, dnevnicama, razlozima za putovanje i odobrenjima u tom smislu za načelnike Odeljenja i zaposlene u Upravi za veterinu, za 2014. godinu.
2. Odbor preporučuje Ministarstvu poljoprivrede i Upravi za veterinu da razmotri donošenje Pravilnika o uređenju i sistematizaciji radnih mesta u Ministarstvu poljoprivrede i zaštite životne sredine od 20.08.2014. godine i gašenju Grupe za interne provere i upravljanje sistemom kvaliteta. Obzirom da izmena koja je nastala gašenjem Grupe za interne provere i upravljanje sistemom kvaliteta u okviru Uprave za veterinu može imati dugoročne posledice u smislu ukidanja postojanja međunarodno priznatog načina verifikacije sistema bezbednosti hrane i veterinarstva, kao mehanizma ocene funkcionisanja veterinarske službe jedne države i načina postupanja Uprave za veterinu na svim nivoima. S tim u vezi, Odbor preporučuje da se razmotri mogućnost da se na nivou Ministarstva poljoprivrede (pri izradi naredne sistematizacije radnih mesta) formira jedinstveno „Samostalno Odeljenje- služba za internu reviziju“ kako bi se sprovodile interne revizije.
3. Odbor preporučuje da se ispita zašto nije došlo do realizacije projekta međunarodne saradnje, pomoći u vezi poplave, koji je podržan i od strane Odbora, između Veterinarske komore i Svetske veterinarske asocijacije (WVA) i Svetskog društva za zaštitu životinja (WSPA).
4. Odbor preporučuje Vladi Republike Srbije, Ministarstvu poljoprivrede i zaštite životne sredine da, u što skorije vreme, zbog pritužbi, razmotri kadrovsku postavu u Upravi za veterinu, i da stara ili nova postava prione na posao i reši nagomilane probleme u stočarstvu, bezbednosti hrane, poglavlju 12. i svojim merama utiču na oživljavanje stočarstva u Srbiji.

III

1. Odbor preporučuje Vladi, Ministarstvima i organima, da po pitanju predstojeće privatizacije poljoprivrednih i prerađivačkih kapaciteta, stimulišu i daju podršku porodičnim poljoprivrednim gazdinstvima, konzorcijumu poljoprivrednih gazdinstava, odnosno fizičkih lica, u kupovini ovih preduzeća.
2. Odbor preporučuje Vladi Republike Srbije da se, posebno u pasivnim krajevima, podrže investicije vezane za stočarstvo, i s tim u vezi projekat ovčarstva i govedarstva na teritoriji opština Svrljig, Knjaževac i Sokobanja, gde bi se podigla proizvodnja mesa, mleka, vune i kooperacija sa poljoprivrednim gazdinstvima. S tim u vezi, Odbor preporučuje da se pristupi izmeni Zakona o poljoprivrednom zemljištu, da bi Vlada i Ministarstvo poljoprivrede i zaštite životne sredine lakše mogli da omogućavaju ove projekte, posebno tamo gde se radi o zapuštenom i neobrađenom zemljištu. Takođe Odbor preporučuje u izmenama Zakona o poljoprivrednom zemljištu jedinstvenu nadležnost na celoj teritoriji.

IV

1. Odbor će od nadležnog Odbora NSRS za spoljne poslove zatražiti dozvolu za posetu Odboru odgovarajućih predstavnika iz Ruske Federacije i Belorusije u cilju saradnje oko izvoza poljoprivrednih i prehrambenih proizvoda.

V

1. Odbor preporučuje Ministartsvu poljoprivrede, na predlog proizvođača krzna i udruženja, da se u Narodnu skupštinu uputi predlog Zakona o dobrobiti životinja, u kome bi se dozvolio uzgoj krznašica radi proizvodnje i prometa krzna. Takođe potrebno je izmeniti Pravilnik iz 2005. godine o izvozu i količini tartufa, s obzirom da se oni sada proizvode organizovano u zasadima.

VI

1. Odbor preporučuje Ministarstvu poljoprivrede i zaštite životne sredine, Kompenzacionom fondu da ne sklapa Ugovore, a postojeće po mogućstvu raskine u vezi garantovanja za robu koju Republička direkcija za robne rezerve daje na skadištenje skadištarima, gde se preko javnih skadišta obavezuje Kompenzacioni fond, državna organizacija, da garantuje za tu robu, a ne skadištar. Odbor smatra da je neprihvatljivo da država da robu privatnom skadištaru i da garantuje sebi za tu robu, umesto da skadištar direktno garantuje Republičkoj direkciji za robne rezerve garancijom ili imovinom. Dosadašnjom praksom i potpisivanjem trojnih Ugovora, Republika Srbija je do sada pretrpela štetu od 500 000 000 dinara.

PREDSEDNIK ODBORA

Marijan Rističević s. r.